title: 2013/303/UE: Decizia Consiliului din 29 mai 2013 privind semnarea, în numele Uniunii, și aplicarea provizorie a Protocolului de stabilire a posibilităților de pescuit și a contribuției financiare prevăzute de Acordul dintre Uniunea Europeană și Republica Côte d’Ivoire (2013-2018)#Protocol de stabilire a posibilităților de pescuit și a contribuției financiare prevăzute de Acordul dintre Uniunea Europeană și Republica Côte d'Ivoire (2013-2018)

text:
               22.6.2013

               RO

               Jurnalul Oficial al Uniunii Europene

               L 170/1

         DECIZIA CONSILIULUI
   din 29 mai 2013
   privind semnarea, în numele Uniunii, și aplicarea provizorie a Protocolului de stabilire a posibilităților de pescuit și a contribuției financiare prevăzute de Acordul dintre Uniunea Europeană și Republica Côte d’Ivoire (2013-2018)
   (2013/303/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Consiliul a adoptat, la 17 martie 2008, Regulamentul (CE) nr. 242/2008 privind încheierea Acordului de parteneriat în domeniul pescuitului între Comunitatea Europeană, pe de o parte, și Republica Côte d’Ivoire, pe de altă parte (1) (denumit în continuare „acordul de parteneriat”).

               (2)

               Actualul protocol la acordul de parteneriat va expira la 30 iunie 2013, Consiliul a autorizat Comisia să negocieze un nou protocol care acordă navelor din Uniune posibilități de pescuit în apele asupra cărora Republica Côte d’Ivoire exercită suveranitatea sau deține jurisdicția în domeniul pescuitului (denumit în continuare „noul protocol”). După încheierea negocierilor, noul protocol a fost parafat la 9 ianuarie 2013.

               (3)

               Pentru a se garanta continuitatea activităților de pescuit ale navelor Uniunii, noul protocol prevede aplicarea sa cu titlu provizoriu de la 1 iulie 2013.

               (4)

               Noul protocol ar trebui să fie semnat și să se aplice cu titlu provizoriu, până la finalizarea procedurilor necesare pentru încheierea sa,

         ADOPTĂ PREZENTA DECIZIE:
   Articolul 1
   Prin prezenta decizie se autorizează semnarea, în numele Uniunii, a Protocolului de stabilire a posibilităților de pescuit și a contribuției financiare prevăzute de Acordul dintre Uniunea Europeană și Republica Côte d’Ivoire (2013-2018) (denumit în continuare „noul protocol”), sub rezerva încheierii acestuia.
   Textul noului protocol este atașat la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze noul protocol în numele Uniunii.
   Articolul 3
   Protocolul se aplică cu titlu provizoriu de la 1 iulie 2013, până la finalizarea procedurilor necesare pentru încheierea sa.
   Articolul 4
   Prezenta decizie intră în vigoare la data adoptării.

      Adoptată la Bruxelles, 29 mai 2013.

            Pentru Consiliu

            Președintele

         R. BRUTON

      (1)  JO L 75, 18.3.2008, p. 51.

      PROTOCOL
      de stabilire a posibilităților de pescuit și a contribuției financiare prevăzute de Acordul dintre Uniunea Europeană și Republica Côte d'Ivoire (2013-2018)
      Articolul 1
      Durata de aplicare și posibilitățile de pescuit
      (1)   Începând cu 1 iulie 2013, pentru o durată de cinci (5) ani, posibilitățile de pescuit acordate în temeiul articolului 5 din acord sunt stabilite după cum urmează:
      Specii mari migratoare (specii enumerate în anexa 1 la Convenția Organizației Națiunilor Unite din 1982):

                  —

                  nave de pescuit ton cu plasă-pungă și instalație de congelare: 28 nave;

                  —

                  nave de pescuit cu paragate plutitoare: 10 nave.

            (2)   Alineatul (1) se aplică sub rezerva dispozițiilor articolelor 5 și 6 din prezentul protocol.
      (3)   Navele care arborează pavilionul unui stat membru al Uniunii Europene (denumite în cele ce urmează „nave europene”) pot desfășura activități de pescuit în zona de pescuit a Republicii Côte d’Ivoire numai dacă dețin o licență de pescuit valabilă eliberată de Republica Côte d'Ivoire în cadrul prezentului protocol.
      Articolul 2
      Contribuția financiară – modalități de plată
      (1)   Pe durata menționată la articolul 1, contribuția financiară prevăzută la articolul 7 din Acordul de parteneriat în domeniul pescuitului este de 680 000 EUR.
      (2)   Contribuția financiară include:

                  (a)

                  o sumă anuală pentru accesul în zona de pescuit a Republicii Côte d'Ivoire în valoare de 422 500 EUR corespunzând unui tonaj de referință de 6 500 de tone pe an; și

                  (b)

                  o sumă specifică anuală de 257 500 EUR pentru susținerea și punerea în aplicare a politicii sectoriale în domeniul pescuitului a Republicii Côte d’Ivoire.

            (3)   Alineatul (1) de mai sus se aplică sub rezerva articolelor 3, 5, 6 și 9 din prezentul protocol și a articolelor 12 și 13 din Acordul de parteneriat în domeniul pescuitului.
      (4)   În cazul în care cantitatea totală a capturilor realizate de către navele europene în zonele de pescuit ivoriene depășește tonajul de referință, suma contribuției financiare anuale va fi majorată cu 65 EUR pentru fiecare tonă suplimentară capturată. Cu toate acestea, suma totală anuală plătită de către Uniunea Europeană nu poate depăși dublul sumei indicate la alineatul (2) litera (a) (422 500 EUR). Atunci când cantitățile capturate de navele europene depășesc cantitățile corespunzătoare dublului sumei totale anuale, suma datorată pentru cantitatea care depășește această limită se plătește în cursul anului următor.
      (5)   Plata contribuției financiare prevăzute la alineatul (1) se efectuează, pentru primul an, în termen de maxim 90 de zile de la data aplicării provizorii a protocolului și cel târziu până la împlinirea câte unui an de la intrarea în vigoare a protocolului pentru anii următori.
      (6)   Destinația contribuției financiare menționate la alineatul (2) litera (a) este de competența exclusivă a autorităților ivoriene.
      (7)   Contribuția financiară se achită într-un cont bancar unic la trezoreria publică a Republicii Côte d’Ivoire, ale cărui date sunt comunicate anual de către autoritățile ivoriene.
      Articolul 3
      Promovarea unui pescuit responsabil în apele Republicii Côte d’Ivoire
      (1)   Uniunea Europeană și Republica Côte d'Ivoire convin în cadrul comisiei mixte prevăzute la articolul 9 din acord, până la 1 octombrie 2013, cu privire la un program sectorial multianual și la modalitățile de aplicare ale acestuia, mai exact cu privire la:

                  (a)

                  orientările, pe bază anuală și multianuală, conform cărora va fi utilizată contribuția financiară prevăzută la articolul 2 litera (b);

                  (b)

                  obiectivele care trebuie îndeplinite pe o bază anuală și multianuală astfel încât să se poată instaura în timp util un pescuit durabil și responsabil, ținând cont de prioritățile exprimate de Republica Côte d'Ivoire în cadrul politicii sale naționale în domeniul pescuitului, în special în ceea ce privește supravegherea, controlul și combaterea pescuitului ilegal, nedeclarat și nereglementat (INN);

                  (c)

                  criteriile și procedurile care trebuie aplicate pentru a permite evaluarea anuală a rezultatelor obținute.

            (2)   Orice propunere de modificare a programului sectorial multianual sau a utilizării sumelor specifice destinate inițiativelor care urmează a fi luate în fiecare an trebuie aprobată de către cele două părți în cadrul comisiei mixte.
      (3)   Cele două părți evaluează în fiecare an, în cadrul comisiei mixte, rezultatele punerii în aplicare a programului sectorial multianual. Dacă este necesar, cele două părți continuă să urmărească programul și după expirarea prezentului protocol, până la epuizarea contribuției financiare specifice prevăzute la articolul 2 alineatul (2) litera (b).
      Articolul 4
      Cooperare științifică și tehnică pentru un pescuit responsabil
      (1)   Cele două părți se angajează să promoveze un pescuit responsabil în apele Republicii Côte d’Ivoire, pe baza principiului nediscriminării aplicat tuturor flotelor prezente în apele respective.
      (2)   Pe întreaga durată de aplicare a prezentului protocol, Uniunea Europeană și autoritățile ivoriene vor coopera pentru a monitoriza evoluția stării resurselor din zona de pescuit ivoriană.
      (3)   Cele două părți se angajează să promoveze cooperarea la nivelul subregiunii în ceea ce privește pescuitul responsabil, în special în cadrul Comisiei Internaționale pentru Conservarea Tonului din Oceanul Atlantic (ICCAT) și al oricărei alte organizații subregionale sau internaționale de resort. Cele două părți se angajează să respecte în totalitate recomandările ICCAT.
      (4)   În conformitate cu articolul 4 din acord, pe baza recomandărilor și rezoluțiilor adoptate în cadrul ICCAT și ținând seama de cele mai bune avize științifice disponibile, părțile se consultă în cadrul comisiei mixte (menționate la articolul 3) pentru a adopta, dacă este cazul, în urma unei reuniuni științifice organizate eventual la nivelul subregiunii și de comun acord, măsuri care să vizeze gestionarea durabilă a resurselor halieutice care afectează activitățile navelor europene.
      (5)   Cele două părți colaborează cu scopul de a consolida mecanismele de control și inspecție a pescuitului din Republica Côte d'Ivoire.
      Articolul 5
      Revizuirea de comun acord a posibilităților de pescuit
      (1)   Posibilitățile de pescuit menționate la articolul 1 pot fi extinse de comun acord în urma consultărilor prevăzute la articolul 4 alineatul (4), cu condiția ca această extindere să nu afecteze gestionarea durabilă a resurselor Republicii Côte d’Ivoire. În acest caz, contribuția financiară menționată la articolul 2 alineatul (1) se majorează proporțional și pro rata temporis.
      (2)   În cazul în care, dimpotrivă, părțile convin să adopte o reducere a posibilităților de pescuit menționate la articolul 1, contribuția financiară se reduce proporțional și pro rata temporis.
      (3)   Repartizarea posibilităților de pescuit între diferite categorii de nave poate fi, de asemenea, revizuită în urma consultărilor și de comun acord între părți, cu respectarea eventualelor recomandări făcute în cadrul reuniunii științifice menționate la articolul 4 alineatul (4) cu privire la gestionarea stocurilor care ar putea fi afectate de această redistribuire. Părțile convin asupra ajustării în mod corespunzător a contribuției financiare în cazul în care redistribuirea posibilităților de pescuit justifică acest lucru.
      Articolul 6
      Noi posibilități de pescuit și pescuitul experimental
      (1)   În cazul în care navele de pescuit europene sunt interesate de activități de pescuit care nu sunt prevăzute la articolul 1, Uniunea Europeană consultă Republica Côte d'Ivoire în vederea unei eventuale autorizări a acestor noi activități. În cadrul acestor consultări, părțile țin cont de avizele științifice pertinente, în special de cele emise de organizațiile regionale de pescuit cum ar fi Comitetul pentru pescuit în zona central-estică a Atlanticului (CECAF). Dacă este cazul, părțile convin cu privire la condițiile aplicabile acestor noi posibilități de pescuit și punerea în aplicare a unor planuri de gestionare multianuale. Dacă este necesar, părțile aduc modificări prezentului protocol și anexei la acesta.
      (2)   În urma consultărilor prevăzute la articolul 4 alineatul (4), părțile pot autoriza campanii de pescuit experimental în zona de pescuit ivoriană, cu scopul de a testa fezabilitatea tehnică și rentabilitatea economică a noilor activități de pescuit.

                  (2.1)

                  În acest scop, Uniunea Europeană transmite autorităților ivoriene cererile de acordare a licențelor de pescuit experimental pe baza unui dosar tehnic în care sunt menționate:

                              —

                              caracteristicile tehnice ale navei;

                              —

                              nivelul de expertiză al ofițerilor navei în activitatea de pescuit în cauză;

                              —

                              propunerea pentru parametrii tehnici ai campaniei (durată, unelte, regiuni de explorare etc.).

                  (2.2)

                  Campaniile de pescuit experimental se desfășoară pe o durată maximă de șase luni și fac obiectul plății unei redevențe stabilite de autoritățile ivoriene.

                  (2.3)

                  Un observator științific din partea statului de pavilion și un observator ales de autoritățile ivoriene sunt prezenți la bord pe toată durata campaniei.

                  (2.4)

                  Capturile efectuate pentru și în cursul campaniei de explorare rămân în proprietatea armatorului.

                  (2.5)

                  Rezultatele detaliate ale campaniei sunt comunicate comisiei mixte pentru analiză.

            Articolul 7
      Legislația națională aplicabilă
      (1)   În absența unor dispoziții contrare prevăzute de acord și de prezentul protocol, activitățile pe care le desfășoară navele de pescuit europene în apele ivoriene sunt reglementate de legislația aplicabilă în Republica Côte d'Ivoire.
      (2)   Autoritățile ivoriene informează în cel mai scurt timp posibil Uniunea Europeană cu privire la eventuale modificări sau noi reglementări legislative în domeniul pescuitului.
      (3)   Uniunea Europeană informează autoritățile ivoriene cu privire la orice modificare sau la orice nou act legislativ care se referă la activitățile de pescuit ale flotei îndepărtate a Uniunii Europene.
      Articolul 8
      Suspendarea aplicării protocolului
      (1)   Aplicarea prezentului protocol poate fi suspendată la inițiativa uneia dintre cele două părți după consultări în cadrul comisiei mixte și dacă se constată că sunt îndeplinite una sau mai multe dintre următoarele condiții:

                  (a)

                  dacă intervin circumstanțe anormale, cum sunt cele definite la articolul 2 litera (h) din Acordul de parteneriat în domeniul pescuitului, care împiedică derularea activităților de pescuit în zona de pescuit ivoriană;

                  (b)

                  dacă se produc schimbări semnificative în definirea și punerea în aplicare a politicii de pescuit a uneia sau alteia dintre părți, care afectează dispozițiile prezentului protocol;

                  (c)

                  în cazul declanșării mecanismelor de consultare prevăzute la articolul 96 din Acordul de la Cotonou legate de încălcarea unor elemente esențiale și fundamentale ale drepturilor omului așa cum sunt definite la articolul 9 din acordul menționat;

                  (d)

                  în cazul în care Uniunea Europeană nu efectuează plata contribuției financiare prevăzute la articolul 2 alineatul (2) litera (a) din alte motive decât cele prevăzute la articolul 9 din prezentul protocol;

                  (e)

                  dacă între cele două părți intervine dispută gravă și nesoluționată cu privire la aplicarea sau interpretarea prezentului protocol.

            (2)   Atunci când suspendarea aplicării protocolului survine pentru alte motive decât cele menționate anterior la alineatul (1) litera (c), aceasta este condiționată de notificarea în scris de către partea interesată a intenției sale, cu cel puțin trei luni înainte de data intrării în vigoare a suspendării. Suspendarea protocolului pentru motivele expuse la alineatul (1) litera (c) se aplică imediat după luarea deciziei de suspendare.
      (3)   În caz de suspendare, părțile continuă consultările în vederea soluționării pe cale amiabilă a disputei dintre ele. Atunci când se ajunge la o soluție, aplicarea protocolului este reluată, iar suma contribuției financiare este redusă proporțional și pro rata temporis în funcție de perioada în care a fost suspendată aplicarea protocolului.
      Articolul 9
      Suspendarea și revizuirea plății contribuției financiare
      (1)   Contribuția financiară menționată la articolul 2 alineatul (2) literele (a) și (b) poate fi revizuită sau suspendată după consultările din cadrul comisiei mixte dacă se constată îndeplinirea uneia sau mai multora dintre condițiile următoare:

                  (a)

                  dacă intervin circumstanțe anormale, cum sunt cele definite la articolul 2 litera (h) din Acordul de parteneriat în domeniul pescuitului, care împiedică derularea activităților de pescuit în zona de pescuit ivoriană;

                  (b)

                  dacă se produc schimbări semnificative în definirea și punerea în aplicare a politicii de pescuit a uneia sau alteia dintre părți, care afectează dispozițiile prezentului protocol;

                  (c)

                  în cazul declanșării mecanismelor de consultare prevăzute la articolul 96 din Acordul de la Cotonou legate de încălcarea unor elemente esențiale și fundamentale ale drepturilor omului așa cum sunt definite la articolul 9 din acordul menționat.

            (2)   În urma unei evaluări realizate de comisia mixtă, Uniunea Europeană poate revizui sau suspenda, parțial sau total, plata contribuției financiare specifice prevăzute la articolul 2 alineatul (2) litera (b) din prezentul protocol în cazul neexecutării acestei contribuții financiare sau dacă rezultatele obținute nu sunt conforme programării.
      (3)   Plata contribuției financiare se reia după consultarea și acordul celor două părți de îndată ce s-a revenit la situația anterioară evenimentelor menționate la alineatul (1) și/sau dacă rezultatele execuției financiare menționate la alineatul (2) permit acest lucru. Cu toate acestea, plata contribuției financiare specifice prevăzute la articolul 2 alineatul (2) litera (b) nu se poate face după o perioadă mai mare de șase luni de la expirarea protocolului.
      (4)   Autorizațiile de pescuit acordate navelor europene pot fi suspendate în același timp cu suspendarea plății contribuției financiare prevăzute la articolul 2 alineatul (2) litera (a). Dacă autorizațiile sunt redate, valabilitatea lor se prelungește cu o durată egală cu perioada în care au fost suspendate activitățile de pescuit.
      (5)   Sub rezerva dispozițiilor alineatului (1) din prezentul articol, în cazul în care Uniunea Europeană omite să efectueze plata prevăzută la articolul 2 alineatul (2) litera (a), autoritățile ivoriene informează oficial Uniunea Europeană în legătură cu neefectuarea plății. Uniunea Europeană întreprinde verificările de rigoare și, dacă este cazul, efectuează plata în termen de maximum șaizeci de zile lucrătoare de la data primirii cererii oficiale.
      Dacă plata nu se efectuează în acest interval sau dacă nu se primește nicio justificare pentru neefectuarea plății, autoritățile ivoriene pot suspenda aplicarea protocolului conform dispozițiilor prevăzute la articolul 8. Aplicarea protocolului se reia de îndată ce a fost efectuată plata restantă.
      Articolul 10
      Comunicarea electronică
      (1)   Republica Côte d'Ivoire și Uniunea Europeană se angajează să introducă fără întârziere sistemele informatice necesare pentru schimbul electronic al tuturor informațiilor și documentelor legate de punerea în aplicare a acordului.
      (2)   Versiunea electronică a unui document va fi considerată în orice moment ca echivalentă a versiunii pe suport de hârtie.
      (3)   Republica Côte d'Ivoire și Uniunea Europeană își comunică fără întârziere orice problemă de funcționare a unui sistem informatic. Informațiile și documentele legate de punerea în aplicare a acordului sunt în acest caz înlocuite în mod automat cu versiunea lor pe hârtie.
      Articolul 11
      Confidențialitatea datelor
      Republica Côte d'Ivoire și Uniunea Europeană se angajează să trateze în orice moment cu strictețe și în conformitate cu principiile de confidențialitate și de protecție a datelor toate datele nominale referitoare la navele europene și la activitățile de pescuit ale acestora pe care le-au obținut în temeiul acordului.
      Articolul 12
      Denunțare
      (1)   În cazul denunțării prezentului protocol, partea interesată notifică în scris celeilalte părți intenția sa de a denunța protocolul cu cel puțin șase (6) luni înainte de data intrării în vigoare a denunțării.
      (2)   Consultările dintre părți demarează odată cu trimiterea notificării prevăzute la alineatul precedent.
      Articolul 13
      Aplicare cu titlu provizoriu
      Prezentul protocol se aplică cu titlu provizoriu de la data de 1 iulie 2013.
      Articolul 14
      Intrare în vigoare
      Prezentul protocol intră în vigoare la data la care părțile își comunică reciproc îndeplinirea procedurilor necesare în acest scop.

               Pentru Uniunea Europeană

               Pentru Republica Côte d'Ivoire

         ANEXĂ

            Condiții de desfășurare a activităților de pescuit în zona de pescuit a Republicii Côte d’Ivoire de către navele Uniunii Europene

         CAPITOLUL I

            DISPOZIȚII GENERALE

         1.   Desemnarea autorității competente
         În domeniul de aplicare al prezentei anexe și în absența unor dispoziții contrare, toate trimiterile la Uniunea Europeană (UE) sau la Republica Côte d'Ivoire în ceea ce privește autoritatea competentă desemnează:

                     —

                     pentru UE: Comisia Europeană, dacă este cazul prin intermediul Delegației UE în Republica Côte d'Ivoire;

                     —

                     pentru Republica Côte d'Ivoire: ministerul de resort în domeniul pescuitului.

               2.   Zona de pescuit
         Navele UE își vor putea desfășura activitățile de pescuit la peste 12 mile marine de liniile de bază sub rezerva dispozițiilor prevăzute la punctul 3.
         3.   Zone interzise navigației și pescuitului
         Ministerul însărcinat cu sectorul pescuitului din Republica Côte d'Ivoire comunică armatorilor, la data eliberării licențelor de pescuit, delimitările zonelor interzise navigației și pescuitului. Delegația UE este, de asemenea, informată.
         4.   Cont bancar
         Republica Côte d'Ivoire comunică UE, înainte de intrarea în vigoare a protocolului, coordonatele contului bancar în care vor trebui achitate contribuțiile financiare datorate de navele UE în temeiul acordului. Costurile inerente transferurilor bancare sunt suportate de armatori.
         CAPITOLUL II

            FORMALITĂȚI AFERENTE CERERII ȘI ELIBERĂRII DE AUTORIZAȚII DE PESCUIT

         În scopul aplicării dispozițiilor prezentei anexe, termenul „licență” este echivalent termenului „autorizație de pescuit” astfel cum este definit în legislația europeană.
         1.   Condiții prealabile obținerii unei licențe de pescuit – nave eligibile
         Numai navele eligibile pot obține o licență de pescuit în zona de pescuit ivoriană. Pentru aceasta, navele trebuie să fie înscrise în registrul navelor UE de pescuit.
         Pentru ca o navă să fie eligibilă, trebuie ca armatorul, comandantul și nava în sine să nu aibă interdicție de a pescui în Republica Côte d'Ivoire. Aceștia trebuie să aibă o situație legală în raport cu administrația din Republica Côte d'Ivoire, în sensul că trebuie să își fi îndeplinit toate obligațiile anterioare aferente activităților de pescuit desfășurate în Republica Côte d'Ivoire în cadrul acordurilor de pescuit încheiate cu UE.
         2   Cererea de acordare a licenței
         Autoritățile competente din UE transmit ministerului de resort în domeniul pescuitului din Republica Côte d'Ivoire, pe cale electronică sau prin orice alt mijloc rapid, cererea depusă de fiecare navă care intenționează să pescuiască în temeiul acordului, cu cel puțin 30 de zile lucrătoare înainte de data începerii perioadei de valabilitate solicitate.
         Cererile se înaintează ministerului de resort în domeniul pescuitului pe un formular al cărui model figurează în apendicele I.
         Fiecare cerere de licență este însoțită de următoarele documente:

                     —

                     dovada achitării avansului forfetar pentru perioada de valabilitate;

                     —

                     1 fotografie color a navei (vedere laterală), a navelor de pescuit auxiliare și a echipamentelor aeriene auxiliare de detectare a peștelui;

                     —

                     o ilustrație și o descriere detaliată a uneltelor de pescuit utilizate.

               La reînnoirea unei licențe de pescuit în temeiul protocolului în vigoare, pentru o navă ale cărei caracteristici tehnice nu s-au modificat, cererea de reînnoire trebuie să fie însoțită numai de dovada achitării redevenței.
         3.   Redevența forfetară
         Redevența se achită în contul indicat de autoritățile ivoriene în conformitate cu punctul 4 din capitolul 1 al prezentei anexe.
         Redevențele includ toate taxele naționale și locale, cu excepția taxelor portuare și a celor pentru prestarea de servicii.
         4.   Lista provizorie a navelor autorizate să pescuiască
         La primirea cererilor de autorizare a pescuitului și a notificării achitării avansului, Republica Côte d'Ivoire stabilește lista provizorie a navelor solicitante. Această listă este comunicată imediat autorității naționale însărcinate cu controlul activităților de pescuit și UE.
         UE transmite o copie a listei provizorii armatorului sau agentului acestuia. În cazul în care birourile UE sunt închise, Republica Côte d'Ivoire poate furniza copia listei provizorii direct armatorului sau agentului acestuia. Navele sunt autorizate să pescuiască imediat după înscrierea pe lista provizorie. Navele respective trebuie să păstreze în permanență la bord o copie a listei provizorii până la eliberarea autorizației de pescuit.
         5.   Eliberarea licențelor
         Pentru toate navele, licențele se eliberează armatorilor sau reprezentanților acestora de către ministerul însărcinat cu sectorul pescuitului din Republica Côte d'Ivoire, prin intermediul Delegației UE în Republica Côte d'Ivoire, în termen de 21 de zile lucrătoare de la data primirii întregii documentații prevăzute la punctul 2.
         Licențele au o durată de valabilitate de un an și pot fi reînnoite. Licențele se eliberează pentru perioada cuprinsă între data de 1 iulie și data de 30 iunie a anului următor.
         6.   Lista navelor autorizate să pescuiască
         După eliberarea licenței, Republica Côte d'Ivoire stabilește în cel mai scurt timp posibil lista definitivă a navelor autorizate să pescuiască în zona ivoriană. Această listă se comunică de îndată autorității naționale însărcinate cu controlul activităților de pescuit și UE și înlocuiește lista provizorie menționată anterior.
         7.   Transferul licenței
         Licența se eliberează pentru o anumită navă și nu este transferabilă. Cu toate acestea, la solicitarea UE și în caz de forță majoră dovedită, cum ar fi pierderea sau imobilizarea prelungită a unei nave din cauza unei avarii tehnice grave, licența unei nave se înlocuiește cu o nouă licență, eliberată pe numele unei alte nave din aceeași categorie cu prima navă, în conformitate cu articolul 1 din protocol, fără a fi necesară plata unei noi redevențe. În acest caz, la calcularea nivelului capturilor efectuate, pentru stabilirea unei eventuale plăți suplimentare, se ia în considerare suma capturilor totale ale celor două nave.
         Armatorul primei nave sau reprezentantul acestuia returnează licența anulată ministerului însărcinat cu sectorul pescuitului din Republica Côte d'Ivoire prin intermediul Delegației UE.
         Noua licență intră în vigoare la data la care armatorul returnează licența anulată ministerului însărcinat cu sectorul pescuitului din Republica Côte d'Ivoire. Delegația UE în Republica Côte d'Ivoire este informată în legătură cu transferul licenței.
         8.   Păstrarea la bord a licenței
         Licența trebuie păstrată în permanență la bordul navei. Cu toate acestea, navele sunt autorizate să pescuiască imediat după înscrierea pe lista provizorie menționată la punctul 4 din prezentul capitol.
         CAPITOLUL III

            CONDIȚIILE LICENȚEI – REDEVENȚE ȘI AVANSURI

         1.   Redevența este stabilită la 35 EUR pe tonă de pește capturat în zona de pescuit ivoriană pentru navele de pescuit ton cu plasă-pungă și navele de pescuit cu paragate plutitoare.
         2.   Licențele se eliberează după plata către autoritățile naționale competente a următoarelor sume forfetare:

                     —

                     5 390 EUR pentru fiecare navă de pescuit ton cu plasă-pungă, reprezentând redevențele datorate pentru 154 de tone pe an;

                     —

                     1 960 EUR pentru fiecare navă de pescuit cu paragate plutitoare, reprezentând redevențele datorate pentru 56 de tone pe an.

               3.   Statele membre comunică Comisiei Europene, până la data de 15 iunie a fiecărui an, tonajele capturilor efectuate în anul precedent, astfel cum au fost confirmate de către institutele științifice menționate la punctul 6 de mai jos.
         4.   Decontul final al redevențelor datorate pentru anul n este stabilit de Comisia Europeană până la data de 31 iulie a anului n + 1 pe baza declarațiilor de capturi stabilite de fiecare armator și confirmate de institutele științifice competente.
         5.   Acest decont este comunicat simultan ministerului însărcinat cu sectorul pescuitului din Republica Côte d’Ivoire și armatorilor, prin intermediul statelor membre.
         6.   Dacă decontul final este superior redevenței forfetare plătite pentru obținerea autorizației de pescuit, armatorul achită fără întârziere soldul datorat Republicii Côte d’Ivoire în termen de 45 de zile, cu excepția cazului în care face contestație.
         7.   Pe de altă parte, în cazul în care suma din decontul final este mai mică decât valoarea avansului menționat la punctul 2 din prezentul capitol, diferența nu poate fi recuperată de către armator.
         CAPITOLUL IV

            SISTEMUL DE DECLARARE A CAPTURILOR

         1.   Jurnalul de pescuit
         Comandantul unei nave UE care pescuiește în temeiul acordului trebuie să țină un jurnal de pescuit al cărui model, pentru fiecare categorie de pescuit, figurează în apendicele 3 la prezenta anexă.
         Jurnalul de pescuit este completat de comandant pentru fiecare zi de prezență a navei în zona de pescuit a Republicii Côte d’Ivoire.
         În fiecare zi, comandantul înscrie în jurnalul de pescuit cantitatea capturată și deținută la bord din fiecare specie, identificată prin codul său alfa-3 FAO, exprimată în kilograme greutate în viu sau, după caz, în număr de indivizi. Pentru fiecare specie principală, comandantul menționează și capturile nule. Dacă este cazul, comandantul înscrie, de asemenea, zilnic în jurnalul de pescuit cantitățile aruncate înapoi în mare din fiecare specie, exprimate în kilograme greutate în viu sau, după caz, în număr de indivizi.
         Jurnalul de pescuit se completează lizibil, cu litere majuscule, și se semnează de către comandant.
         Responsabilitatea pentru exactitatea datelor înregistrate în jurnalul de pescuit îi revine comandantului.
         2.   Declararea capturilor
         Comandantul declară capturile navei prin remiterea către ministerul însărcinat cu sectorul pescuitului a jurnalelor de pescuit ale acesteia pentru perioada de prezență în zona de pescuit a Republicii Côte d’Ivoire. Comandantul trimite câte un exemplar Centrului de cercetare oceanologică din Republica Côte d'Ivoire [Centre de Recherche Océanologique de Côte d'Ivoire (CRO)] și unuia dintre următoarele institute științifice:

                     (i)

                     IRD (Institut de recherche pour le développement – Institutul de cercetare pentru dezvoltare);

                     (ii)

                     IEO (Instituto Español de Oceanografia – Institutul spaniol de oceanografie);

                     (iii)

                     INIAP (Instituto Nacional de investigação agrária e das Pescas – Institutul național de cercetare agrară și pescuit).

               Jurnalele de pescuit se transmit într-unul dintre următoarele moduri:

                     (i)

                     în cazul trecerii printr-un port ivorian se transmite originalul fiecăruia dintre jurnalele de pescuit reprezentantului local al Republicii Côte d'Ivoire care îl transmite autorităților ivoriene, acestea confirmând primirea în scris;

                     (ii)

                     în cazul ieșirii din zona de pescuit a Republicii Côte d'Ivoire fără a se trece în prealabil printr-un port ivorian, jurnalul de pescuit se transmite în termen de 30 de zile de la ieșirea din zona de pescuit ivoriană prin unul dintre mijloacele următoare:

                                 (a)

                                 de preferință prin e-mail;

                                 (b)

                                 prin poștă; sau

                                 (c)

                                 prin fax.

               Numerele de fax și de telefon și adresa de e-mail sunt comunicate în momentul eliberării licenței de pescuit. Republica Côte d'Ivoire notifică fără întârziere navelor în cauză și UE orice modificare a adresei de e-mail, a numărului de telefon sau a frecvenței de transmisie.
         În caz de nerespectare a dispozițiilor prezentului capitol, guvernul ivorian își rezervă dreptul de a suspenda licența navei contraveniente până la îndeplinirea formalității necesare și de a-i aplica armatorului navei sancțiunea prevăzută de legislația în vigoare în Republica Côte d’Ivoire. UE și statul membru de pavilion sunt informate cu privire la această situație.
         3.   Tranziția către un sistem electronic
         Cele două părți își exprimă voința comună de a asigura tranziția către un sistem de declarare electronică a capturilor pe baza specificațiilor tehnice definite în apendicele 5. Părțile convin să definească împreună, în cadrul comisiei mixte, modalitățile acestei tranziții, cu obiectivul ca sistemul să devină operațional la 31 decembrie 2014.
         CAPITOLUL V

            ÎMBARCAREA MARINARILOR

         1.   Armatorii europeni se angajează să angajeze resortisanți din țările ACP, în condițiile și în limitele următoare:

                     —

                     pentru flotele de nave de pescuit ton cu plasă pungă, cel puțin 20 % din marinarii îmbarcați pe durata sezonului de pescuit în zona de pescuit a țării terțe vor proveni din țările ACP;

                     —

                     pentru flota navelor de pescuit cu paragate plutitoare, cel puțin 20 % din marinarii îmbarcați în timpul campaniei de pescuit în zona de pescuit a țării terțe vor proveni din țările ACP.

               2.   Armatorii vor face toate eforturile pentru a lua la bord cu prioritate marinari de naționalitate ivoriană.
         3.   Declarația Organizației Internaționale a Muncii (OIM) privind principiile și drepturile fundamentale la locul de muncă se aplică de drept marinarilor îmbarcați pe navele europene. Aceasta se referă, în special, la libertatea de asociere și la recunoașterea efectivă a dreptului la negociere colectivă al lucrătorilor, precum și la eliminarea discriminării cu privire la încadrarea în muncă și profesie.
         4.   Contractele de muncă ale marinarilor ACP, din care o copie se înmânează semnatarilor, se încheie între reprezentantul sau reprezentanții armatorilor și marinari și/sau sindicatele sau reprezentanții acestora. Aceste contracte garantează marinarilor faptul că vor beneficia de sistemul de asigurări sociale care li se aplică, inclusiv asigurarea de viață, de sănătate și în caz de accident.
         5.   Salariile marinarilor din țările ACP sunt plătite de armatori. Acestea se stabilesc de comun acord între armatori sau reprezentanții lor și marinari și/sau sindicatele sau reprezentanții acestora. Cu toate acestea, condițiile de remunerare a marinarilor ACP nu pot fi inferioare celor aplicabile echipajelor din țările lor respective și în niciun caz inferioare standardelor OIM.
         6.   Toți marinarii angajați la bordul navelor europene trebuie să se prezinte la comandantul navei desemnate cu o zi înainte de data propusă pentru îmbarcare. În cazul în care un marinar nu se prezintă la data și ora prevăzute pentru îmbarcare, armatorul este exonerat în mod automat de obligația de a-l lua la bord pe marinarul respectiv.
         7.   Armatorii comunică anual informațiile referitoare la marinarii luați la bord. Aceste informații includ numărul marinarilor care provin:

                     —

                     din Uniunea Europeană;

                     —

                     dintr-o țară ACP, făcându-se o distincție între marinarii ivorieni și cei din alte țări ACP;

                     —

                     dintr-o țară din afara ACP și din afara Uniunii Europene.

               CAPITOLUL VI

            MĂSURI TEHNICE

         Măsurile tehnice aplicabile navelor titulare ale unei licențe în ceea ce privește zona, uneltele de pescuit și capturile secundare sunt definite în fișa tehnică din apendicele 2 la prezenta anexă.
         Navele respectă măsurile și recomandările adoptate de către ICCAT pentru regiunea respectivă în ceea ce privește uneltele de pescuit, specificațiile tehnice ale acestora și orice alte măsuri tehnice aplicabile activităților lor de pescuit.
         CAPITOLUL VII

            OBSERVATORI

         1.   Navele autorizate să pescuiască în apele ivoriene în temeiul acordului iau la bord observatori desemnați de către organizația regională de pescuit (ORP) competentă, în următoarele condiții:

                     1.1.

                     La solicitarea autorității competente, navele europene iau la bord un observator desemnat de către aceasta, în vederea verificării capturilor realizate în apele ivoriene.

                     1.2.

                     Autoritatea de resort întocmește o listă a navelor desemnate pentru a lua la bord un observator, precum și o listă a observatorilor desemnați pentru îmbarcare. Aceste liste trebuie ținute la zi. Listele se transmit UE imediat după redactare și apoi, trimestrial, eventuala lor actualizare.

                     1.3.

                     Autoritatea competentă comunică armatorilor în cauză sau reprezentanților acestora numele observatorului desemnat pentru a fi luat la bordul navei în momentul eliberării licenței sau cu cel puțin 15 zile înainte de data prevăzută pentru îmbarcarea observatorului.

               2.   Observatorul este prezent la bord pe durata unei ieșiri în larg. Cu toate acestea, la cererea expresă a autorităților competente ivoriene, această îmbarcare se poate desfășura pe parcursul mai multor ieșiri în larg, în funcție de durata medie a ieșirilor în larg pentru o anumită navă. Această cerere este formulată de către autoritatea de resort în momentul comunicării numelui observatorului desemnat pentru a se îmbarca pe nava în cauză.
         3.   Condițiile pentru îmbarcarea observatorului sunt stabilite de comun acord între armator sau reprezentantul acestuia și autoritatea de resort.
         4.   Îmbarcarea observatorului are loc în portul ales de către armator, la începutul primei ieșiri în larg în apele de pescuit ivoriene după comunicarea listei navelor desemnate.
         5.   În termen de două săptămâni și cu un preaviz de zece zile, armatorii în cauză comunică datele și porturile din subregiune prevăzute pentru îmbarcarea observatorilor.
         6.   În cazul în care observatorul este îmbarcat într-o țară din afara subregiunii, costurile aferente călătoriei acestuia sunt suportate de armator. Dacă o navă care are la bord un observator regional părăsește zona de pescuit regională, se iau toate măsurile pentru a asigura repatrierea observatorului cât mai repede posibil, pe cheltuiala armatorului.
         7.   În cazul în care observatorul nu se prezintă la locul și momentul convenite sau în decurs de douăsprezece ore de la momentul respectiv, armatorul este în mod automat exonerat de obligația de a-l lua la bord pe respectivul observator.
         8.   La bord, observatorul trebuie tratat ca un ofițer. Atunci când nava își desfășoară activitatea în apele ivoriene, acesta îndeplinește următoarele sarcini:

                     8.1.

                     observă activitățile de pescuit ale navelor;

                     8.2.

                     verifică poziția navelor angajate în operațiuni de pescuit;

                     8.3.

                     desfășoară operațiuni de eșantionare biologică în cadrul unor programe științifice;

                     8.4.

                     consemnează echipamentele de pescuit utilizate;

                     8.5.

                     verifică datele capturilor efectuate în apele de pescuit ivoriene înregistrate în jurnalul de bord;

                     8.6.

                     verifică procentajele de capturi secundare și estimează cantitatea capturilor de specii de pește comercializabil aruncate înapoi în mare;

                     8.7.

                     comunică autorității competente, prin orice mijloace adecvate, datele referitoare la pescuit, inclusiv cantitățile de capturi principale și secundare aflate la bordul navei.

               9.   Comandantul ia toate măsurile care sunt de competența sa pentru a garanta siguranța fizică și morală a observatorului aflat în exercițiul funcțiunii.
         10.   Observatorului trebuie să i se pună la dispoziție toate facilitățile necesare pentru îndeplinirea atribuțiilor sale. Comandantul îi dă acces la mijloacele de comunicare necesare pentru îndeplinirea sarcinilor sale, la documentele legate direct de activitățile de pescuit ale navei, inclusiv la jurnalul de bord și jurnalul de navigație, precum și la părțile navei necesare pentru facilitarea îndeplinirii sarcinilor acestuia.
         11.   Pe durata șederii la bordul navei, observatorul:

                     11.1.

                     ia toate măsurile adecvate pentru ca prezența sa la bordul navei, precum și condițiile de îmbarcare să nu întrerupă sau să împiedice operațiunile de pescuit;

                     11.2.

                     respectă bunurile și echipamentele care se găsesc la bordul navei, precum și confidențialitatea oricăror documente care aparțin navei respective.

               12.   La sfârșitul perioadei de observație și înainte de a părăsi nava, observatorul întocmește un raport de activitate care este transmis autorităților competente, o copie a acestuia fiind transmisă UE. Observatorul semnează raportul în prezența comandantului, care poate să adauge sau să dispună adăugarea tuturor observațiilor pe care le consideră utile, urmate de propria semnătură. La debarcarea observatorului științific, o copie a raportului se înmânează comandantului.
         13.   Armatorul asigură, pe propria cheltuială, cazarea și masa observatorilor în condițiile prevăzute pentru ofițeri, în limitele posibilităților practice ale navei.
         14.   Salariul și contribuția la sistemul de asigurări sociale ale observatorului sunt suportate de autoritatea competentă.
         15.   Cele două părți se consultă cât mai curând posibil cu țările terțe interesate cu privire la stabilirea unui sistem de observatori regionali și la alegerea organizației regionale de pescuit de resort. Până la punerea în aplicare a unui sistem de observatori regionali, navele autorizate să pescuiască în zona de pescuit ivoriană în temeiul acordului vor lua la bord, în locul observatorilor regionali, observatori desemnați de către autoritățile competente ivoriene, în conformitate cu regulile prevăzute mai sus.
         CAPITOLUL VIII

            CONTROL ȘI INSPECȚII

         1.   Intrarea și ieșirea din zonă

                     1.1.

                     Navele europene notifică, cu cel puțin trei ore în prealabil, autorităților ivoriene competente însărcinate cu controlul pescuitului, intenția lor de a intra sau de a ieși din zona de pescuit a Republicii Côte d’Ivoire.
                     Concret, la notificarea intrării sau ieșirii sale, nava comunică:

                                 (i)

                                 data, ora și punctul de trecere prevăzute;

                                 (ii)

                                 cantitatea din fiecare specie deținută la bord, identificată prin codul său alfa-3 FAO, exprimată în kilograme greutate în viu sau, după caz, prin numărul de indivizi;

                                 (iii)

                                 natura și prezentarea produselor.

                     1.2.

                     Aceste comunicări se vor efectua cu prioritate prin e-mail sau, dacă acest lucru nu este posibil, prin fax. Republica Côte d'Ivoire confirmă în cel mai scurt timp primirea informațiilor, prin e-mail sau fax.

                     1.3.

                     Se consideră că o navă care este surprinsă desfășurând activități de pescuit fără să fi informat autoritatea competentă ivoriană a încălcat legislația.

               2.   Procedurile de inspecție

                     2.1.

                     Comandanții navelor europene angajate în activități de pescuit în apele Republicii Côte d'Ivoire acceptă misiunile desfășurate de orice funcționar ivorian competent și identificabil ca fiind împuternicit să inspecteze activitățile de pescuit.

                     2.2.

                     Prezența la bord a acestor funcționari nu trebuie să depășească timpul necesar pentru îndeplinirea sarcinilor lor.

                     2.3.

                     La sfârșitul fiecărei inspecții, inspectorii ivorieni întocmesc un raport de inspecție. Comandantul navei UE are dreptul de a introduce comentarii în raportul de inspecție. Raportul de inspecție este semnat de inspectorul care l-a redactat și de către comandantul navei UE. Semnarea raportului de inspecție de către comandant nu aduce atingere dreptului de apărare al armatorului în cursul procedurii asociate unei infracțiuni. În cazul în care comandantul refuză să semneze documentul, acesta trebuie să precizeze motivele în scris, iar inspectorul adaugă mențiunea „refuză semnarea”. Înainte de părăsirea navei, inspectorii ivorieni remit o copie a raportului de inspecție comandantului navei UE.

                     2.4

                     Comandanții navelor europene angajate în operațiuni de debarcare sau transbordare într-un port ivorian se supun controlului acestor operațiuni de către inspectorii din Republica Côte d’Ivoire abilitați în acest sens și identificabili ca atare. La încheierea fiecărei inspecții și a fiecărui control, comandantului navei i se eliberează un certificat.

                     2.5

                     Republica Côte d’Ivoire poate autoriza UE să participe la inspecții în calitate de observator.

               3.   Transbordări

                     3.1.

                     Orice navă UE care dorește să transbordeze capturile de pește în apele ivoriene efectuează această operațiune în porturile sau/și în rada porturilor Republicii Côte d’Ivoire.

                     3.2.

                     Armatorii acestor nave trebuie să comunice autorităților competente ivoriene, cu cel puțin 24 de ore înainte, următoarele informații:

                                 —

                                 numele navelor de pescuit care trebuie să efectueze transbordarea;

                                 —

                                 numele, numărul OMI și pavilionul navelor cargo;

                                 —

                                 tonajul de transbordat, pe specii;

                                 —

                                 ziua și locul transbordării.

                     3.3.

                     Transbordarea este considerată drept o ieșire din zona de pescuit ivoriană. Comandanții navelor trebuie să înainteze autorităților competente ivoriene declarațiile de capturi și să își notifice intenția de a continua pescuitul sau de a ieși din zona de pescuit ivoriană.

                     3.4.

                     Orice operațiune de transbordare a capturilor nemenționată la punctele anterioare este interzisă în zona de pescuit ivoriană. Persoanele care încalcă această dispoziție sunt pasibile de sancțiunile prevăzute de legislația în vigoare în Republica Côte d’Ivoire.

               CAPITOLUL IX

            SISTEMUL DE MONITORIZARE PRIN SATELIT (VMS)

         1.   Mesajele de poziție a navelor – sistemul VMS
         Atunci când se află în zona de pescuit ivoriană, navele UE titulare ale unei licențe de pescuit trebuie să fie echipate cu un sistem de monitorizare prin satelit (Vessel Monitoring System – VMS), care asigură comunicarea automată și continuă a poziției lor, la fiecare oră, către centrul de control al activităților de pescuit (Fisheries Monitoring Center – FMC) din statul lor de pavilion.
         Fiecare mesaj de poziție trebuie să conțină:

                     (a)

                     datele de identificare a navei;

                     (b)

                     poziția geografică cea mai recentă a navei (longitudine, latitudine), cu o marjă de eroare mai mică de 500 de metri și cu un interval de încredere de 99 %;

                     (c)

                     data și ora înregistrării poziției;

                     (d)

                     viteza și cursul navei;

               Fiecare mesaj trebuie configurat în funcție de formatul din apendicele 4 la prezenta anexă. Prima poziție înregistrată după intrarea în zona de pescuit ivoriană va fi identificată prin codul „ENT”. Toate pozițiile subsecvente vor fi identificate prin codul „POS”, cu excepția primei poziții înregistrate după ieșirea din zona de pescuit ivoriană, care va fi identificată prin codul „EXI”.
         FMC din statul de pavilion asigură procesarea automată și, dacă este cazul, transmiterea electronică a mesajelor de poziție. Mesajele de poziție trebuie înregistrate în mod securizat și păstrate timp de trei ani.
         2.   Efectuarea transmisiilor de către navă în caz de pană a sistemului VMS
         Comandantul trebuie să se asigure că sistemul VMS al navei sale este pe deplin operațional în orice moment și că mesajele de poziție sunt transmise în mod corect către FMC din statul de pavilion.
         În caz de pană, sistemul VMS al navei trebuie reparat sau înlocuit în termen de o lună. La expirarea acestui termen, nava respectivă nu va mai fi autorizată să pescuiască în zona de pescuit ivoriană.
         Navele care pescuiesc în zona de pescuit ivoriană și al căror sistem VMS este defectuos vor trebui să își comunice mesajele de poziție prin e-mail, prin radio sau prin fax către FMC din statul de pavilion cel puțin la fiecare patru ore, transmițând toate informațiile obligatorii prezentate la punctul 1.
         3.   Comunicarea securizată a mesajelor de poziție către Republica Côte d'Ivoire
         FMC din statul de pavilion transmite automat mesajele de poziție ale navelor în cauză FMC din Republica Côte d'Ivoire, imediat ce acesta este în măsură să primească mesaje. FMC din statul de pavilion și cel din Republica Côte d'Ivoire fac schimb de adrese electronice de contact și se informează reciproc fără întârziere cu privire la orice modificare a acestor adrese.
         Transmiterea mesajelor de poziție între FMC din statul de pavilion și cel din Republica Côte d'Ivoire se face pe cale electronică printr-un sistem securizat de comunicare.
         FMC din Republica Côte d'Ivoire informează fără întârziere FMC din statul de pavilion și Uniunea Europeană cu privire la orice întrerupere în recepționarea mesajelor de poziție consecutive ale unei nave titulare de licență de pescuit câtă vreme nava respectivă nu și-a notificat ieșirea din zonă.
         4.   Defecțiuni ale sistemului de comunicații
         Republica Côte d'Ivoire se asigură de compatibilitatea echipamentului său electronic cu cel al FMC din statul de pavilion și informează UE fără întârziere cu privire la eventualele disfuncționalități în comunicarea și recepționarea mesajelor de poziție, în vederea găsirii unei soluții tehnice în cel mai scurt timp. Comisia mixtă este sesizată în legătură cu orice eventual litigiu.
         Comandantul va fi considerat responsabil de orice act de manipulare dovedită a sistemului VMS al navei de natură să perturbe funcționarea acestuia sau să falsifice mesajele de poziție. Oricărei infracțiuni i se aplică sancțiunile prevăzute de legislația în vigoare a Republicii Côte d'Ivoire.
         5.   Revizuirea frecvenței mesajelor de poziție
         Pe baza unor elemente întemeiate care conduc la prezumarea unei infracțiuni, Republica Côte d'Ivoire poate solicita FMC din statul de pavilion, cu UE în copie, să reducă intervalul de trimitere a mesajelor de poziție ale unei nave la treizeci de minute pentru o perioadă de anchetă determinată. Aceste elemente doveditoare trebuie transmise fără întârziere de către Republica Côte d'Ivoire către FMC din statul de pavilion și UE. FMC din statul de pavilion transmite fără întârziere Republicii Côte d'Ivoire mesajele de poziție cu noua frecvență stabilită.
         Când ia sfârșit perioada de anchetă determinată, Republica Côte d'Ivoire informează imediat FMC din statul de pavilion și UE în legătură cu acest lucru și ulterior cu privire la consecințele eventuale ale anchetei.
         CAPITOLUL X

            INFRACȚIUNI

         1.   Regimul aplicabil infracțiunilor
         Orice infracțiune comisă de o navă UE titulară a unei licențe în conformitate cu dispozițiile prezentei anexe trebuie menționată într-un raport de inspecție. Acest raport este transmis UE și statului de pavilion într-un interval de 7 zile lucrătoare.
         2.   Arestarea navei – Reuniunea de informare
         Orice navă UE care comite o infracțiune poate fi obligată să-și înceteze activitatea de pescuit și, dacă se află pe mare, să acosteze într-un port al Republicii Côte d'Ivoire.
         Republica Côte d'Ivoire notifică UE, în termen de maximum 24 de ore, orice arestare a unei nave UE titulară a unei licențe. Această notificare este însoțită de elemente doveditoare cu privire la infracțiunea denunțată.
         Înainte de a se lua orice măsură cu privire la navă, la comandant, la echipaj sau la încărcătură, cu excepția măsurilor menite să conserve probele, Republica Côte d'Ivoire organizează, la cererea UE, în termen de o zi lucrătoare după notificarea arestării navei, o reuniune de informare pentru clarificarea faptelor care au condus la arestarea navei și pentru explicarea eventualelor măsuri ulterioare. La această reuniune de informare poate asista un reprezentant al statului de pavilion al navei.
         3.   Sancționarea infracțiunii – Procedura de conciliere
         Sancțiunea aplicabilă infracțiunii denunțate se stabilește de către Republica Côte d'Ivoire în conformitate cu dispozițiile legislației naționale în vigoare.
         Atunci când soluționarea infracțiunii implică o procedură judiciară, înainte de lansarea acesteia, cu condiția ca infracțiunea să nu aibă caracter penal, se inițiază o procedură de conciliere între Republica Côte d'Ivoire și armator sau reprezentantul său pentru a stabili condițiile și nivelul sancțiunii. La această procedură de conciliere pot participa reprezentanți ai statului de pavilion al navei și ai UE. Procedura de conciliere se încheie în cel mult trei zile de la notificarea arestării navei.
         4.   Procedura judiciară – Cauțiunea bancară
         Dacă procedura de conciliere eșuează și infracțiunea este adusă în fața instanței judiciare competente, armatorul navei aflate în situație de infracțiune depune o cauțiune bancară la o bancă desemnată de Republica Côte d'Ivoire, a cărei valoare, stabilită de Republica Côte d'Ivoire, acoperă costurile legate de arestarea navei, amenda estimată și eventualele indemnizații compensatorii. Cauțiunea bancară rămâne blocată până la încheierea procedurii judiciare.
         Cauțiunea bancară se deblochează și se rambursează armatorului fără întârziere după pronunțarea hotărârii:

                     (a)

                     integral, dacă nu s-a pronunțat nicio sancțiune;

                     (b)

                     în limita soldului restant, dacă sancțiunea constă într-o amendă mai mică decât valoarea cauțiunii bancare.

               Republica Côte d'Ivoire informează UE cu privire la rezultatele procedurii judiciare în termen de 7 zile lucrătoare de la pronunțarea hotărârii.
         5.   Eliberarea navei și a echipajului
         Nava și echipajul său primesc autorizația să părăsească portul:

                     —

                     fie după îndeplinirea obligațiilor rezultate din procedura de conciliere,

                     —

                     fie după depunerea cauțiunii bancare.

            Apendice

                        1.

                        Formular de cerere de licență

                        2.

                        Fișă tehnică

                        3.

                        Jurnal de bord ICCAT.

                        4.

                        Formatul mesajului de poziție VMS

                        5.

                        Raportarea electronică a operațiunilor de pescuit (ERS)

               Apendicele 1

                  Formular de cerere de licență

               ACORD DE PESCUIT REPUBLICA CÔTE D'IVOIRE – UNIUNEA EUROPEANĂ
               CERERE DE LICENȚĂ DE PESCUIT

               Apendicele 2

                  Fișă tehnică

               NAVE DE PESCUIT TON CU PLASĂ PUNGĂ ȘI INSTALAȚIE DE CONGELARE ȘI NAVE DE PESCUIT CU PARAGATE

                                       1.

                                       Zona de pescuit:

                           Peste 12 mile marine de la linia de bază.

                                       2.

                                       Unelte autorizate

                           Plasă-pungă
                           Paragate plutitoare

                                       3.

                                       Specii interzise:

                           Potrivit Convenției privind speciile migratoare și rezoluțiilor ICCAT, este interzis pescuitul următoarelor specii: rechinul pelerin (Cetorhinus maximus), rechinul alb (Carcharodon carcharias), rechinul-vulpe cu ochi mari (Alopias superciliosus), rechinul-ciocan din familia Sphyrnidae (cu excepția rechinului-ciocan tiburo), rechinul cu înotătoare albe (Carcharhinus longimanus) și rechinul tigru (Carcharhinus falciformis). Este interzis pescuitul rechinului-taur (Carcharias taurus) și al rechinului neted (Galeorhinus galeus).
                           Cele două părți se consultă în cadrul comisiei mixte în legătură cu actualizarea acestei liste în urma recomandărilor științifice.

                                       4.

                                       Tonaj autorizat/Redevențe:

                                       4.1.

                                       Redevență suplimentară per tonă capturată

                           35 EUR/tonă

                                       4.2.

                                       Redevență forfetară anuală:

                           5 390 EUR pentru 154 de tone pentru navele cu plasă-pungă
                           1 960 EUR pentru 56 de tone pentru navele cu paragate

                                       4.3.

                                       Numărul de nave autorizate să pescuiască

                           28 de nave cu plasă-pungă
                           10 nave cu paragate plutitoare

               Apendicele 3

                  Jurnal de pescuit

               Apendicele 4

                  Formatul mesajului de poziție VMS

               COMUNICAREA MESAJELOR VMS REPUBLICII CÔTE D'IVOIRE RAPORT DE POZIȚIE

                           Date

                           Cod domeniu

                           Obligatoriu/ Facultativ

                           Observații

                           Începutul înregistrării

                           SR

                           O

                           Date despre sistem; indică începutul înregistrării

                           Adresa de destinație

                           AD

                           O

                           Date despre mesaj; codul alpha-3 ISO al țării destinatarului

                           Sursă

                           FR

                           O

                           Date despre mesaj; codul alpha-3 ISO al țării expeditorului

                           Număr

                           RN

                           F

                           Date despre mesaj; numărul de ordine al înregistrării pentru anul relevant

                           Tipul mesajului

                           TM

                           O

                           Date despre mesaj; tipul mesajului: „ENT”, „POS” sau „EXI”

                           Denumirea navei

                           NA

                           F

                           Denumirea navei

                           Numărul extern de înmatriculare

                           XR

                           F

                           Date despre navă; numărul care figurează pe flancul navei

                           Indicativ de apel radio

                           RC

                           O

                           Date despre navă; indicativul de apel radio internațional al navei

                           Numărul de înmatriculare în registrul flotei UE

                           IR

                           F

                           Date despre navă; numărul unic al navei; codul alfa-3 ISO al statului de pavilion, urmat de un număr

                           Latitudine

                           LT

                           O

                           Date despre poziția geografică; poziția ± 99.999 (WGS-84)

                           Longitudine

                           LG

                           O

                           Date despre poziția geografică; poziția ± 999.999 (WGS-84)

                           Viteză

                           SP

                           O

                           Date despre poziția geografică; viteza navei în zecimi de noduri

                           Rută

                           CO

                           O

                           Date despre poziția geografică; ruta navei pe scala de 360°

                           Dată

                           DA

                           O

                           Date despre poziția geografică; data înregistrării poziției OUC (AAAALLZZ)

                           Ora

                           TI

                           O

                           Date despre poziția geografică; ora înregistrării poziției OUC (HHMM)

                           Sfârșitul înregistrării

                           ER

                           O

                           Date despre sistem; indică sfârșitul înregistrării

                     Format de prezentare
               Fiecare transmisie de date este structurată după cum urmează:

                           —

                           o bară oblică dublă (//) și caracterele „SR” marchează începutul mesajului;

                           —

                           o bară oblică dublă (//) și codul domeniului indică începutul unui element constituent al datelor;

                           —

                           o singură bară oblică (/) marchează separarea între codul domeniului și date;

                           —

                           perechile de date sunt separate prin spațiu;

                           —

                           caracterele „ER” și o bară oblică dublă (//) indică sfârșitul înregistrării.

               Apendicele 5

                  Raportarea electronică a operațiunilor de pescuit

               Sisteme electronice de înregistrare și raportare

                           1.

                           Orice navă a UE care pescuiește în temeiul prezentului protocol trebuie să fie dotată cu un sistem electronic de înregistrare și raportare, denumit în continuare sistemul ERS (ERS - Electronic Reporting System), care să fie operațional și capabil să înregistreze și să transmită datele referitoare la activitățile de pescuit pe toată durata prezenței navei în apele Republicii Côte d'Ivoire. O navă europeană care nu este dotată cu sistemul ERS sau al cărei sistem ERS nu funcționează nu este autorizată să înceapă o operațiune de pescuit în apele ivoriene.

                           2.

                           Statul membru de pavilion și Republica Côte d'Ivoire asigură dotarea centrelor lor naționale de supraveghere a activităților de pescuit (FMC) cu echipamente informatice și cu programele informatice necesare pentru transmiterea automată a datelor ERS în format XML disponibil la adresa http://ec.europa.eu/cfp/control/codes/index_en.htm și pentru salvarea electronică a datelor ERS pentru o durată de cel puțin 3 ani. Orice modificare sau actualizare a formatului va trebui să fie identificată și datată și va intra în vigoare în termen de 6 luni.

                           3.

                           Transmiterea datelor ERS utilizează mijloacele electronice de comunicare gestionate de Comisia Europeană, în numele UE.

                           4.

                           Părțile se asigură că datele ERS sunt înregistrate secvențial.

                           5.

                           Statul membru de pavilion și Republica Côte d'Ivoire se asigură că FMC-urile lor își comunică reciproc numele, adresele electronice și numere de telefon și de fax utile. Orice modificare ulterioară a acestor date va fi comunicată fără întârziere.

                     Transmiterea datelor ERS

                           6.

                           Fiecare navă a UE care pescuiește în temeiul prezentului protocol:

                                       (a)

                                       ține un jurnal de bord electronic pentru fiecare zi de prezență în apele ivoriene. Fiecare specie este identificată prin codul său alfa-3 FAO, exprimată în kilograme greutate în viu sau, după caz, prin numărul de indivizi;

                                       (b)

                                       sub rezerva dispozițiilor capitolului VII, transmite la fiecare intrare în sau ieșire din apele ivoriene cantitățile deținute la bord din fiecare dintre speciile identificate pe autorizația de pescuit;

                                       (c)

                                       înregistrează capturile efectuate în apele ivoriene pe specii și pentru fiecare operațiune de pescuit, identificând cantitățile capturate și capturile aruncate înapoi în mare. Pentru fiecare dintre speciile identificate pe autorizația de pescuit, comandantul trebuie să indice și absența capturilor;

                                       (d)

                                       sub rezerva dispozițiilor capitolului V, înregistrează pe specii cantitățile transbordate și/sau debarcate;

                                       (e)

                                       transmite datele ERS pe cale electronică către FMC din statul său de pavilion înainte de ora 23:59 UTC.

                           7.

                           Responsabilitatea pentru exactitatea datelor ERS înregistrate și transmise îi revine comandantului.

                           8.

                           Statul de pavilion se asigură că FMC-ul său transmite fără întârziere datele ERS către FMC al Republicii Côte d'Ivoire în conformitate cu procedurile și respectând formatul prevăzute la punctul 2.

                           9.

                           FMC din Republica Côte d'Ivoire:

                                       (a)

                                       prelucrează în condiții de confidențialitate toate datele ERS;

                                       (b)

                                       transmite datele ERS către FMC din statul de pavilion al navei în termen de maximum 48 de ore de la încheierea fiecărei operațiuni de transbordare și/sau debarcare.

                     Defecțiuni tehnice

                           10.

                           Statul de pavilion al unei nave UE se asigură că comandantul, proprietarul sau reprezentantul acestuia este informat fără întârziere în legătură cu orice defecțiune tehnică a sistemului ERS instalat pe nava sa.

                           11.

                           În caz de defecțiune tehnică a sistemului ERS, comandantul și/sau proprietarul se asigură că sistemul ERS este reparat sau înlocuit într-un termen de o lună de la data defecțiunii.

                           12.

                           Orice navă UE care pescuiește cu un sistem ERS defect transmite în fiecare zi înainte de ora 23:59 UTC datele ERS către FMC din statul său de pavilion utilizând orice alt mijloc electronic de comunicare aflat la dispoziție.

                     Nerecepționarea datelor ERS

                           13.

                           FMC din Republica Côte d'Ivoire informează fără întârziere FMC din statul de pavilion competent, precum și UE cu privire la orice întrerupere în transmiterea datelor ERS ale unei nave UE care pescuiește în temeiul prezentului protocol.

                           14.

                           De îndată ce este informat despre aceasta, FMC din statul de pavilion identifică fără întârziere motivele pentru care nu au fost transmise datele ERS și ia măsurile adecvate pentru a soluționa problema. FMC din statul de pavilion informează fără întârziere FMC din Republica Côte d'Ivoire, precum și UE cu privire la cauzele identificate și măsurile corective aferente.

                           15.

                           FMC din statul de pavilion transmite fără întârziere datele ERS lipsă către FMC din Republica Côte d'Ivoire.

                           16.

                           În cazul în care FMC din Republica Côte d'Ivoire nu funcționează, UE comunică lunar autorităților ivoriene datele ERS compilate ale navelor europene care au pescuit în apele Côte d'Ivoire.


title: 2011/576/UE: Decizia Parlamentului European din 10 mai 2011 privind descărcarea de gestiune pentru execuția bugetului Agenției Europene pentru Produse Chimice aferent exercițiului financiar 2009#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Produse Chimice aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/150

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Agenției Europene pentru Produse Chimice aferent exercițiului financiar 2009
   (2011/576/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Produse Chimice pentru exercițiul financiar 2009,

               —

               având în vedere Raportul Curții de Conturi privind conturile anuale ale Agenției Europene pentru Produse Chimice pentru exercițiul financiar 2009, însoțit de răspunsurile Agenției (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1907/2006 al Parlamentului European și al Consiliului (3) de instituire a unei Agenții Europene pentru Produse Chimice, în special articolul 97,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0127/2011),

               1.

               acordă directorului executiv al Agenției Europene pentru Produse Chimice descărcarea de gestiune pentru execuția bugetului Agenției aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Produse Chimice, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 34.

      (2)  JO L 248, 16.9.2002, p. 1.

      (3)  JO L 396, 30.12.2006, p. 1.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Produse Chimice aferent exercițiului financiar 2009
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Produse Chimice pentru exercițiul financiar 2009,

                  —

                  având în vedere Raportul Curții de Conturi privind conturile anuale ale Agenției Europene pentru Produse Chimice pentru exercițiul financiar 2009, însoțit de răspunsurile Agenției (1),

                  —

                  având în vedere Recomandarea Consiliului din 15 februarie 2011 (05892/2011 – C7-0052/2011),

                  —

                  având în vedere articolul 276 din Tratatul CE și articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (CE) nr. 1907/2006 al Parlamentului European și al Consiliului (3) de instituire a unei Agenții Europene pentru Produse Chimice, în special articolul 97,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0127/2011),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

                  B.

                  întrucât 2009 a fost cel de-al doilea an de funcționare al Agenției,

                  C.

                  întrucât, la 5 mai 2010, Parlamentul a acordat directorului executiv al Agenției descărcarea de gestiune pentru execuția bugetului Agenției aferent exercițiului financiar 2008 (5), iar în rezoluția sa care însoțea decizia de descărcare de gestiune, printre altele:

                              —

                              a atras atenția asupra întârzierilor constatate de Curtea de Conturi în activitățile operaționale din cauza dificultăților legate de implementarea sistemului informatic, precum și a lipsei de personal calificat;

                              —

                              și-a exprimat satisfacția cu privire la primul an de funcționare cu succes a Agenției, Comisia (DG Întreprinderi și Industrie) fiind responsabilă pentru gestiunea financiară a Agenției în 2007;

                  D.

                  întrucât bugetul Agenției pentru exercițiul financiar 2009 s-a ridicat la 70 400 000 EUR, ceea ce reprezintă o majorare cu 6 % față de exercițiul financiar 2008,

                  1.

                  ia act de faptul că Agenția a fost finanțată în 2008 printr-o subvenție comunitară în valoare de 62 200 000 EUR în conformitate cu articolul 185 din Regulamentul financiar și, într-o mică măsură, prin onorariile plătite de industria chimică pentru înregistrarea unor substanțe chimice în conformitate cu Regulamentul REACH [Regulamentul (CE) nr. 1907/2006];

                  2.

                  subliniază faptul că veniturile Agenției au provenit în 2009 în special din subvenția anuală de la bugetul general al Uniunii, care a fost majorată cu 4 000 000 EUR față de 2008 (62 600 000 EUR), precum și din venitul generat de onorarii, în valoare de 2 200 000 EUR; observă că venitul din onorariile aferente REACH IT provine de la societăți care fac obiectul înregistrării și notificării în conformitate cu Regulamentul REACH;

                  3.

                  observă că majorarea de la titlul 3 – Cheltuieli operaționale se datorează în mare parte majorării costurilor cu dezvoltarea de programe informatice, deoarece au fost necesare investiții majore pentru consolidarea arhitecturii sistemului informatic al REACH și pentru dezvoltarea suplimentară a unui instrument complex de evaluare a siguranței produselor chimice/de raportare cu privire la siguranța produselor chimice;

                  4.

                  ia act, în acest context, de faptul că Agenția a reportat 29 % din totalul creditelor (20 000 000 EUR) din cauza contractelor pentru marile proiecte în vederea pregătirii pentru termenul-limită aferent primei înregistrări, contracte care nu au fost încheiate până la sfârșitul lui 2009; recomandă reducerea proporției de reportări pentru a respecta principiul anualității;

         Performanță

                  5.

                  felicită agenția pentru că a prezentat, într-un tabel anexat la Raportul anual al Curții de Conturi pentru 2009, o comparație între operațiunile desfășurate în 2009 și în 2008, astfel încât să permită autorității care acordă descărcarea de gestiune să evalueze cu mai multă eficacitate performanțele sale de la un exercițiu financiar la altul; constată că agenția a sporit numărul de dosare de înregistrare finalizate (500 în 2009, comparativ cu 70 în 2008) și numărul de solicitări de informare (1 000 în 2009, comparativ cu 250 în 2008); constată, în plus, o creștere atât a numărului de verificări finalizate ale conformității (14 în 2009, comparativ cu 1 în 2008), cât și a numărului de propuneri pentru clasificarea și etichetarea armonizată (30 în 2009, comparativ cu 14 în 2008);

                  6.

                  își exprimă satisfacția cu privire la al doilea an de funcționare cu succes a Agenției, Comisia (DG Întreprinderi și Industrie) fiind responsabilă pentru gestiunea financiară a Agenției în 2007; subliniază, în special, că înființarea relativ fără probleme și rapidă a Agenției se datorează mai ales sprijinului eficace oferit de direcția generală-mamă, schimbului de experiență cu alte agenții similare și unui sprijin puternic din partea țării-gazdă;

                  7.

                  salută inițiativele Agenției pentru sporirea focalizării pe clienți și îmbunătățirea procedurilor de feedback; felicită îndeosebi agenția pentru că a efectuat un sondaj în rândul părților interesate în 2009 și pentru că și-a sporit numărul de activități de asistență destinate industriei (de exemplu, prin punerea la dispoziția solicitanților principali ai înregistrării a unui serviciu de consiliere telefonică, prin organizarea de ateliere, reuniuni de rețea, consultări publice etc.);

                  8.

                  solicită Curții de Conturi să realizeze audituri ale performanței în cadrul Agenției;

         Reportarea creditelor

                  9.

                  invită agenția să își continue eforturile de planificare și monitorizare legate de achiziții și execuția bugetară pentru a reduce și mai mult proporția creditelor reportate; constată, de fapt, că Curtea de Conturi a constatat existența unor credite reportate în valoare de 20 000 000 EUR (29 % din credite) în exercițiul bugetar 2010, dintre care aproximativ 88 % vizează activități care nu au fost implementate (sau, în anumite cazuri, bunuri care nu au fost primite) la sfârșitul exercițiului financiar; remarcă, în plus, că 5 % din credite (3 000 000 EUR) au fost anulate;

                  10.

                  salută, cu toate acestea, angajamentul Agenției de a reduce în 2010 creditele de angajament reportate la mai puțin de 20 % și de a limita creditele anulate la un nivel considerabil mai mic comparativ cu cel din 2008; invită, în consecință, agenția să informeze autoritatea care acordă descărcarea de gestiune în legătură cu progresele în acest sens;

         Resursele umane

                  11.

                  constată că numărul total de posturi din schema de personal a crescut cu 47 % comparativ cu 2008; salută faptul că, la sfârșitul exercițiului financiar, agenția acoperise 90 % din schema de personal; reamintește totuși importanța monitorizării viitoare de către Agenție a implementării bugetului și a planului de recrutare;

         Auditul intern

                  12.

                  felicită agenția pentru crearea unei Structuri de audit intern (IAC) cu rolul de a realiza audituri interne și a consilia directorul executiv cu privire la sistemele de gestionare a riscurilor și de control, prin formularea de avize și recomandări independente;

                  13.

                  constată că Serviciul de Audit Intern (IAS) și-a prezentat la 1 decembrie 2009 planul strategic final de audit pentru 2010-2012 (în mod continuu timp de trei ani, cu actualizări anuale); invită, în consecință, directorul executiv al Agenției să informeze autoritatea care acordă descărcarea de gestiune cu privire la conținutul acestui plan de audit;

                  14.

                  invită agenția să informeze autoritatea care acordă descărcarea de gestiune cu privire la măsurile luate pentru îmbunătățirea sistemelor sale de control prin consolidarea circuitelor financiare, a fluxurilor de lucru, auditurilor, planurilor de acțiune și evaluărilor de riscuri;

                  15.

                  încurajează agenția să garanteze efectiv că:

                              —

                              toate componentele pentru deciziile financiare sunt disponibile (de exemplu, formate standard pentru programul său de lucru și pentru deciziile financiare);

                              —

                              informațiile necesare la fiecare nivel din cadrul organizației sunt în mod adecvat definite și abordate;

                              —

                              programul de lucru prezintă toate resursele puse la dispoziție de buget;

                              —

                              documentația pentru procedurile financiare și listele de control este finalizată și actualizată;

                  16.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 (6) referitoare la performanțele, gestiunea financiară și controlul agențiilor.

         (1)  JO C 338, 14.12.2010, p. 34.

         (2)  JO L 248, 16.9.2002, p. 1.

         (3)  JO L 396, 30.12.2006, p. 1.

         (4)  JO L 357, 31.12.2002, p. 72.

         (5)  JO L 252, 25.9.2010, p. 146.

         (6)  Texte adoptate, P7_TA(2011)0163 (a se vedea pagina 269 din prezentul Jurnal Oficial).


title: 2012/557/UE: Decizia Parlamentului European din 10 mai 2012 privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea VII – Comitetul Regiunilor#Rezoluția Parlamentului European din 10 mai 2012 conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea VII – Comitetul Regiunilor

text:
               17.10.2012

               RO

               Jurnalul Oficial al Uniunii Europene

               L 286/113

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea VII – Comitetul Regiunilor
   (2012/557/UE)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2010 (1),

               —

               având în vedere conturile anuale ale Uniunii Europene pentru exercițiul financiar 2010 [COM(2011) 473 – C7-0262/2011] (2),

               —

               având în vedere Raportul anual al Comitetului Regiunilor către autoritatea care acordă descărcarea de gestiune privind auditurile interne desfășurate în 2010,

               —

               având în vedere Raportul anual al Curții de Conturi referitor la execuția bugetului privind exercițiul financiar 2010, însoțit de răspunsurile instituțiilor (3),

               —

               având în vedere Declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2010 în temeiul articolului 287 din Tratatul privind funcționarea Uniunii Europene,

               —

               având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0090/2012),

               1.

               acordă secretarului general al Comitetului Regiunilor descărcarea de gestiune pentru execuția bugetului Comitetului Regiunilor aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 64, 12.3.2010.

      (2)  JO C 332, 14.11.2011, p. 1.

      (3)  JO C 326, 10.11.2011, p. 1.

      (4)  JO C 332, 14.11.2011, p. 134.

      (5)  JO L 248, 16.9.2002, p. 1.

      REZOLUȚIA PARLAMENTULUI EUROPEAN
      din 10 mai 2012
      conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea VII – Comitetul Regiunilor
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2010 (1),

                  —

                  având în vedere conturile anuale ale Uniunii Europene pentru exercițiul financiar 2010 [COM(2011) 473 – C7-0262/2011] (2),

                  —

                  având în vedere Raportul anual al Comitetului Regiunilor către autoritatea care acordă descărcarea de gestiune privind auditurile interne desfășurate în 2010,

                  —

                  având în vedere Raportul anual al Curții de Conturi referitor la execuția bugetului privind exercițiul financiar 2010, însoțit de răspunsurile instituțiilor (3),

                  —

                  având în vedere Declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2010 în temeiul articolului 287 din Tratatul privind funcționarea Uniunii Europene,

                  —

                  având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0090/2012),

                  1.

                  subliniază faptul că, în Raportul său anual 2010, Curtea de Conturi a evidențiat erori în ceea ce privește angajarea unui agent permanent și atribuirea unui contract de achiziții publice pentru furnizarea de servicii de interpretare;

                  2.

                  își exprimă satisfacția cu privire la explicațiile furnizate de Comitetul Regiunilor (CoR) în legătură cu erorile evidențiate, precum și cu privire la deciziile adoptate pentru a evita repetarea acestor situații (îmbunătățirea procedurii de recrutare a unui funcționar provenind de la o altă instituție, precum și sistemul de supraveghere și control al estimărilor valorilor contractuale prin intermediul unui document standardizat și, în final, perfecționarea sistemului de supraveghere și de control al ofertelor prin crearea unei cutii poștale cu acces restrâns);

                  3.

                  salută faptul că, pe baza activităților sale de audit, Curtea de Conturi estimează că, per ansamblu, plățile pentru cheltuielile administrative ale instituțiilor și ale organelor și pentru alte cheltuieli ale acestora, aferente exercițiului încheiat la 31 decembrie 2010, nu au fost afectate de erori semnificative; rata de eroare cea mai probabilă este evaluată, în general, în sectorul „cheltuieli administrative”, la 0,4 % (punctele 7.9 și 7.10);

                  4.

                  salută decizia CoR de a elabora și implementa un format standard pentru documentația aferentă estimărilor în cazul procedurilor negociate;

                  5.

                  constată că, în 2010, CoR a dispus de credite de angajament în valoare totală de 90 800 000 EUR (88 000 000 EUR în 2009) și că nivelul de execuție a acestor credite a fost ameliorat (99,4 % în 2010 și 98,37 % în 2009); subliniază că bugetul CoR este pur administrativ, cheltuielile vizând în proporție de 72 % persoanele care lucrează cu instituția și în proporție de 28 % clădirile, mobilierul, echipamentele și cheltuielile de funcționare diverse;

                  6.

                  invită CoR să limiteze la minimul necesar majorarea bugetelor sale viitoare și să facă apel în primă instanță la economii și la raționalizarea cheltuielilor existente pentru a finanța activitățile nou-create și cele pe care le dezvoltă;

                  7.

                  solicită CoR să întreprindă o revizuire cuprinzătoare a cheltuielilor pe baza principiului întocmirii bugetului pornind de la zero, pentru a se identifica posibilitățile de economisire, în loc să adauge pur și simplu la bugetul existent o creștere procentuală nominală corespunzătoare inflației în cadrul fiecărui ciclu bugetar;

                  8.

                  constată cu satisfacție că, în urma cererii Parlamentului European formulate în Rezoluția sa din 10 mai 2011 privind descărcarea de gestiune pentru exercițiul financiar 2009 (6), CoR și-a consolidat procedura bugetară, care cuprinde în prezent patru etape: pregătirea de către administrația CoR, evaluarea proiectului preliminar de către Comisia pentru afaceri financiare și administrative (CAFA), luarea de poziție a Biroului și a Adunării Plenare a CoR privind proiectul de buget și verificarea execuției la jumătatea perioadei (mid-term review);

                  9.

                  își exprimă satisfacția cu privire la faptul că cele două comitete, CoR și Comitetul Economic și Social European (CESE), au reușit în cele din urmă să obțină certificatul EMAS (sistemul de management de mediu și audit al Uniunii Europene) la 27 decembrie 2011; solicită să fie informat cu privire la cantitatea totală de energie utilizată provenind din surse regenerabile;

                  10.

                  salută rezultatele evidențiate în raportul de evaluare la jumătatea perioadei cu privire la funcționarea acordului de cooperare administrativă dintre CoR și CESE; constată în particular că crearea de servicii comune a permis celor două comitete să facă economii bugetare; dorește ca recomandările referitoare la sectorul personalului (o armonizare sporită a regulilor), sectorul serviciilor sociale și medicale și al serviciilor interne să fie puse în aplicare de către comitete; dorește să fie informat, înainte de viitoarea procedură de descărcare de gestiune, cu privire la economiile realizate;

                  11.

                  felicită CoR pentru calitatea raportului rezumativ privind activitățile serviciului de audit intern; solicită ca auditurile referitoare la execuția drepturilor în curs de stabilire și la gestiunea liniilor bugetare să fie efectuate într-un interval cât mai scurt, iar monitorizarea respectării recomandărilor privind instituirea de norme de control intern și pertinența circuitelor financiare să fie consolidate;

                  12.

                  felicită CoR pentru planul de îmbunătățire adoptat în urma autoevaluării gestiunii organizării sale [CAF (7): cadrul de autoevaluare a funcțiilor publice], care vizează:

                              —

                              ameliorarea impactului și a monitorizării activităților consultative și politice;

                              —

                              o mai bună susținere a acțiunilor politice și ameliorarea relațiilor interinstituționale, precum și a parteneriatelor internaționale;

                              —

                              consolidarea cooperării cu și între comunitățile locale și regionale și asociațiile acestora;

                              —

                              examinarea potențialului de îmbunătățire a eficacității pentru mecanismele politice ale CoR, inclusiv eventuale reduceri ale cheltuielilor de deplasare, prin utilizarea videoconferințelor;

                              —

                              îmbunătățirea sprijinului oferit membrilor CoR în legătură cu activitățile de comunicare privind CoR destinate reprezentanților cetățenilor;

                              —

                              organizarea cu regularitate de seminare destinate personalului în prezența Președintelui CoR;

                        dorește ca, în cadrul raportului anual de activitate, să fie informat cu privire la această inițiativă;

                  13.

                  apreciază calitatea constantă a raportului anual de activitate; dorește ca acest raport să fie completat, în viitor, de un tabel exhaustiv al tuturor resurselor umane de care dispune CoR, prezentate în funcție de categorie, grad, sex, participarea la cursurile de formare profesională și naționalitate;

                  14.

                  își reafirmă poziția conform căreia, din motive de transparență, declarațiile de interese financiare ale membrilor tuturor instituțiilor ar trebui să fie accesibile pe internet, împreună cu actualizările lor periodice; în acest context, constată cu satisfacție că Biroul CoR a decis, în decembrie 2011, să facă publice pe internet declarațiile de interese financiare ale membrilor, în cadrul secțiunii de pe site unde se află informațiile referitoare la membri;

                  15.

                  constată că Tratatul privind funcționarea Uniunii Europene pune în evidență importanța principiului subsidiarității, ceea ce consolidează rolul CoR; în acest context, felicită CoR mai ales pentru activitățile sale legate de Strategia Europa 2020 și de guvernanța pe mai multe niveluri;

                  16.

                  consideră că raportul anual privind impactul CoR este un instrument util pentru evaluarea activității desfășurate de comitet;

                  17.

                  își dorește ca toate avizele emise de CoR să poată fi anexate la dosarele relevante.

         (1)  JO L 64, 12.3.2010.

         (2)  JO C 332, 14.11.2011, p. 1.

         (3)  JO C 326, 10.11.2011, p. 1.

         (4)  JO C 332, 14.11.2011, p. 134.

         (5)  JO L 248, 16.9.2002, p. 1.

         (6)  JO L 250, 27.9.2011, p. 102.

         (7)  Cadrul comun de evaluare (Common Assessment Framework), European Institute for Public Administration, Maastricht 2006.